62023TJ0167_RES
Sag T-163/23
(offentliggørelse i uddrag)
LAT Nitrogen Piesteritz GmbHogCornerstone Chemical Co.
mod
Det Europæiske Kemikalieagentur
Rettens dom (Femte Afdeling) af 9. juli 2025
»REACH – særligt problematiske stoffer – udarbejdelse af en liste over stoffer, der er identificeret med henblik på senere at blive optaget i bilag XIV til forordning (EF) nr. 1907/2006 – afgørelse, hvorved melamin identificeres som et stof, der opfylder kriterierne for optagelse på listen – begrundelsespligt – ret til at blive hørt – overskridelse af beføjelser – artikel 57 i forordning nr. 1907/2006 – åbenbart urigtigt skøn – proportionalitet – forsigtighedsprincippet – magtfordrejning«
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – afstemning i Medlemsstatsudvalget – Medlemsstatsudvalgets kompetence til at fastsætte afstemningsregler i sin forretningsorden
(Europa-Parlamentets og Rådets forordning nr. 1907/2006, art. 82 og art. 85, stk. 9)
(jf. præmis 33-37)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – enstemmig beslutning truffet i Medlemsstatsudvalget – en medlemsstats undladelse af at stemme – ikke til hinder for enstemmig vedtagelse af de fremmødte medlemsstater
(Art. 238, stk. 4, TEUF; Europa-Parlamentets og Rådets forordning nr. 1907/2006, art. 59, stk. 8, og art. 85, stk. 8)
(jf. præmis 38-40, 42-45 og 57-61)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – offentlig høring – rækkevidde – de berørte parters ret til at blive hørt – ikke omfattet – de berørte parters ret til at fremsætte kommentarer – omfattet
(Den Europæiske Unions charter om grundlæggende rettigheder, art. 41; Europa-Parlamentets og Rådets forordning nr. 1907/2006, art. 57, art. 59, stk. 2-5, og art. 85, stk. 4)
(jf. præmis 68-72, 75-93, 98-102 og 127)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – Unionens myndigheders skønsbeføjelse – rækkevidde – domstolsprøvelse – grænser
[Europa-Parlamentets og Rådets forordning nr. 1907/2006, art. 57, litra f)]
(jf. præmis 131-140)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – vurdering af de farer, der er forbundet med stoffernes iboende egenskaber – bedømmelseskriterier – hensyntagen til en kombination af flere virkninger med henblik på at fastslå alvorligheden heraf – lovlighed
(Europa-Parlamentets og Rådets forordning nr. 1907/2006, art. 57 og bilag I, afsnit 1-4, bilag XIII og XIV og bilag XV, afsnit 2, samt Europa-Parlamentets og Rådets forordning nr. 1272/2008)
(jf. præmis 143-159)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – vurdering af de farer, der er forbundet med stoffernes iboende egenskaber – bedømmelseskriterier – ikke krav om, at et stof er omfattet af en fareklasse – Det Europæiske Kemikalieagentur (ECHA) ikke bemyndiget til at tage fareklasserne op til fornyet overvejelse – ingen forpligtelse for ECHA til at påvise den irreversible karakter af et stofs virkninger
[Europa-Parlamentets og Rådets forordning nr. 1907/2006, art. 57, litra f), og bilag I, samt Europa-Parlamentets og Rådets forordning nr. 1272/2008, art. 37, stk. 6]
(jf. præmis 165, 166, 175 og 176)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – vurdering af de farer, der er forbundet med stoffernes iboende egenskaber – bedømmelseskriterier – ingen forpligtelse til at tage hensyn til eksponeringsdata
(Europa-Parlamentets og Rådets forordning nr. 1907/2006, art. 57, art. 58, stk. 2, art. 60, stk. 2, art. 64, stk. 4, og art. 70 samt bilag I, afsnit 6, og bilag XV, afsnit 2, punkt 2)
(jf. præmis 191-193)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – Det Europæiske Kemikalieagenturs (ECHA) afgørelse, hvorved melamin identificeres som et særligt problematisk stof – utilstrækkeligt bevis for alvorligheden af reproduktionstoksiciteten af melamin – åbenbart urigtigt skøn uden betydning for afgørelsens lovlighed – berettigelse – andre iboende egenskaber ved melamin, der kan have alvorlige virkninger på menneskers sundhed og miljøet
[Art. 263 TEUF og 296 TEUF; Europa-Parlamentets og Rådets forordning nr. 1907/2006, art. 57, litra f), og bilag XV, samt Europa-Parlamentets og Rådets forordning nr. 1272/2008, bilag I]
(jf. præmis 210-215, 220-230, 427 og 429)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – fastlæggelse af, i hvilken grad et stof er problematisk – hensyntagen til oplysninger om eksponering af mennesker, som afspejler de risikohåndteringsforanstaltninger, der er indført – lovlighed
[Europa-Parlamentets og Rådets forordning nr. 1907/2006, art. 57, litra f)]
(jf. præmis 416)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – fastlæggelse af, i hvilken grad et stof er problematisk – hensyntagen til andre oplysninger end dem, der vedrører farer, der udspringer af de omhandlede stoffers iboende egenskaber – lovlighed
[Europa-Parlamentets og Rådets forordning nr. 1907/2006, art. 57, litra f)]
(jf. præmis 417)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – Det Europæiske Kemikalieagenturs (ECHA) afgørelse, hvorved melamin identificeres som et særligt problematisk stof – tilsidesættelse af proportionalitetsprincippet – foreligger ikke
[Art. 5, stk. 4, TEU; Europa-Parlamentets og Rådets forordning nr. 1907/2006, 69. betragtning og art. 1, stk. 1 og 3, art. 14, stk. 6, art. 55, art. 57, litra f), art. 58 og 59 og art. 60, stk. 2 og 4, samt bilag I, punkt 5.1.1, og bilag XIV]
(jf. præmis 433-464)
Tilnærmelse af lovgivningerne – registrering, vurdering og godkendelse af kemikalier – REACH-forordningen – særligt problematiske stoffer – identifikationsprocedure – Det Europæiske Kemikalieagenturs (ECHA) afgørelse, hvorved melamin identificeres som et særligt problematisk stof – kriterier for egenskab af persistent, mobilt og giftigt stof – magtfordrejning – foreligger ikke
[Europa-Parlamentets og Rådets forordning nr. 1907/2006, art. 57, litra f)]
(jf. præmis 478-487)
Resumé
Retten udtalte sig i et annullationssøgsmål til prøvelse af Det Europæiske Kemikalieagenturs (ECHA) afgørelse om identifikation af melamin som et »særligt problematisk« stof i henhold til REACH-forordningen (
1
), hvori den frifandt ECHA, om det hidtil uprøvede spørgsmål om afstemningsreglerne i Medlemsstatsudvalgets forretningsorden og sammenfattede sin praksis vedrørende dels de berørte parters ret til at fremsætte kommentarer i forbindelse med proceduren for identifikation af særligt problematiske stoffer, dels begrebet »iboende egenskaber«.
ECHA’s afgørelse – der blev anfægtet af to sagsøgere, nemlig melaminproducenterne LAT Nitrogen Piesteritz GmbH og Cornerstone Chemical Co, etableret i Tyskland og De Forenede Stater – var blevet vedtaget, efter at Forbundsrepublikken Tyskland havde indgivet et dossier i henhold til bilag XV i REACH-forordningen, ifølge hvilket melamin burde identificeres som et særligt problematisk stof, idet det opfyldte kriterierne i REACH-forordningens artikel 57, litra f). Efter indgivelsen af dossieret havde ECHA opfordret de berørte parter til at fremsætte kommentarer hertil (
2
). Der blev fremsat kommentarer, og dossieret blev fremsendt til Medlemsstatsudvalget, der nåede frem til en enstemmig vedtagelse om at identificere melamin som et særligt problematisk stof.
Rettens bemærkninger
Retten forkastede først den ulovlighedsindsigelse, der var blevet rejst vedrørende artikel 19, stk. 5, i Medlemsstatsudvalgets forretningsorden, hvorefter det forhold, at medlemmer, der er til stede eller er repræsenteret, undlader at stemme, ikke er til hinder for, at udvalget vedtager foranstaltninger, der kræver enstemmighed.
Hvad for det første angår Medlemsstatsudvalgets kompetence til at fastsætte afstemningsreglerne i sin forretningsorden fremhævede Retten nemlig, at listen i REACH-forordningens artikel 85, stk. 9, over emner, der kan reguleres ved bestemmelserne i forretningsordenerne, ikke er udtømmende. Eftersom REACH-forordningen kun regulerer spørgsmålet om, hvilket flertal der skal opnås til vedtagelse af en afgørelse om identifikation af særligt problematiske stoffer, skal de øvrige afstemningsregler fastsættes i Medlemsstatsudvalgets forretningsorden for at afværge risikoen for, at dette kommer til at stå over for et retligt tomrum. Fastsættelsen af sådanne regler bidrager desuden til at sikre deres forudsigelighed og gør det muligt for adressaterne for de vedtagne retsakter at få kendskab til disse og, som i det foreliggende tilfælde, at anfægte dem ved Unionens retsinstanser. De er derfor med til at værne om retssikkerheden. Retten udledte heraf, at Medlemsstatsudvalget havde kompetence til at fastsætte sine egne afstemningsregler i sin forretningsorden.
Hvad for det andet angår indholdet af artikel 19, stk. 5, i Medlemsstatsudvalgets forretningsorden bemærkede Retten, at udvalgets regler er inspireret af artikel 238, stk. 4, TEUF om afstemninger i Rådet for Den Europæiske Union. Eftersom artikel 19, stk. 5, i Medlemsstatsudvalgets forretningsorden er inspireret af denne bestemmelse – hvorefter det forhold, at stillingtagen undlades, ikke bør være til hinder for vedtagelse af afgørelser, der kræver enstemmighed – kan det ikke hævdes, at bestemmelsen er i strid med grundlæggende demokratiske principper og griber ind i Parlamentets, Rådets eller Kommissionens beføjelser. I øvrigt skal stemmeundladelse i sædvanlig betydning forstås som nægtelse af at tage stilling til et givet forslag og ikke som en forkastelse af det forslag, der er til behandling.
Dernæst forkastede Retten hvad angår realiteten navnlig ulovlighedsindsigelsen vedrørende en hævdet tilsidesættelse af sagsøgernes ret til at blive hørt under proceduren for vedtagelse af den anfægtede afgørelse.
Retten fastslog først, at selv om der i den franske version af REACH-forordningens artikel 59, stk. 4, tales om de berørte parters ret til at indgive »informations«, består disse parters ret i en mere vidtrækkende ret til at fremsætte »kommentarer«. Denne fortolkning bekræftes af den spanske, den tyske, den engelske og den italienske version af denne bestemmelse.
Retten erindrede imidlertid om, at REACH-forordningens artikel 59, stk. 4, alene fastsætter en offentlig høring, som ikke giver de berørte parter nogen anden specifik processuel ret end retten til at fremsætte kommentarer.
På samme måde giver REACH-forordningens artikel 85, stk. 4, og status som observatør som defineret af ECHA ikke de interessenter, der deltager i mødet i Medlemsstatsudvalget, ret til at blive hørt. Begge dele giver dem kun mulighed for at fremsætte kommentarer til specifikke emner, som eventuelt er fastlagt på forhånd.
Endelig fandt Retten, at sagsøgerne ikke med føje kunne hævde, at ECHA havde anlagt et åbenbart urigtigt skøn ved at fastslå, at de egenskaber, der var knyttet til melamins skæbne i miljøet, havde virkninger, der kunne bidrage til, at dette stof måtte anses for at skulle identificeres som et særligt problematisk stof i henhold til REACH-forordningens artikel 57, litra f).
I denne henseende betyder den omstændighed, at denne bestemmelse med henblik på fastlæggelsen af, om stoffet er problematisk i samme grad, henviser til de stoffer, der er omhandlet i REACH-forordningens artikel 57, litra a)-e), ikke, at et stof skal opfylde kriterierne for identifikation af disse stoffer for at kunne identificeres som et særligt problematisk stof. Følgelig skal ECHA ikke begrænse sig til de fareklasser, der er fastsat ved forordning nr. 1272/2008 (
3
), eller de kriterier, der specifikt er fastsat i bilag XIII til REACH-forordningen.
Derimod påhviler det ECHA at analysere de farer, der udspringer af de iboende egenskaber ved det stof, der påtænkes identificeret som et særligt problematisk stof, idet det præciseres, at begrebet »fare« beskriver alle produkter eller fremgangsmåder, der »kan« have en skadelig virkning på menneskers sundhed og miljøet. I denne henseende kræver REACH-forordningens artikel 57, litra f), ikke, at en iboende egenskab, for at bidrage til identifikation af et stof som særligt problematisk, som sådan og isoleret set skal kunne have en alvorlig virkning. Derimod skal den have en virkning, der i kombination med andre virkninger, der er knyttet til andre iboende egenskaber, kan have en alvorlig indvirkning på menneskers sundhed eller miljøet.
Selve den omstændighed, at et stof på grund af egenskaber, der er knyttet til dets skæbne i miljøet, let kan spredes og være til stede i miljøet, udgør faktisk en virkning, eftersom der er tale om konsekvenser, der er forbundet med stoffets iboende egenskaber. Persistente og bioakkumulerende stoffer kan anses for at være stoffer, der har alvorlige virkninger på menneskers sundhed eller miljøet. Persistens og bioakkumulering er bestemt egenskaber, der er knyttet til et stofs skæbne i miljøet. Under disse omstændigheder kan de virkninger, der er knyttet til egenskaber vedrørende et stofs skæbne i miljøet, såsom dets persistens, mobilitet og transportpotentiale over lange afstande, tages i betragtning med henblik på at afgøre, om et stof kan have alvorlige virkninger på menneskers sundhed eller miljøet, der er problematiske i samme grad.
(
1
) – Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1, herefter »REACH-forordningen«).
(
2
) – I henhold til denne forordnings artikel 59, stk. 4.
(
3
) – Europa-Parlamentets og Rådets forordning (EF) nr. 1272/2008 af 16.12.2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT 2008, L 353, s. 1).